༈ །ཨོཾ་སྭ་སྟི། རྒྱལ་མཚན་རྩེ་མོའི་དཔུང་རྒྱན་ཀྱི་རིག་པ་རྒྱལ་མཚན་གྱི་རྩེ་མོར་བཞུགས་སུ་གསོལ་བའམ། མཆོད་རྟེན་ལྟ་བུའི་ཏོག་གི་ནང་དུ་བཞུགས་སུ་གསོལ་བའི་ཆོ་ག་ནི། གཟུངས་དག་པར་བྲིས་ཏེ་གུར་གུམ་དང་། བྱིན་རྟེན་སོགས་ཀྱིས་བྱུགས། རབ་ཏུ་གནས། འབྲུ་སྨན་རིན་པོ་ཆེའི་རིགས་དང་བཅས་ལྷན་ཅིག་ཏུ་གཞུག་སྟེ། དེའི་མདུན་དུ་མཆོད་གཏོར་བཤམ། སྒྲུབ་ཐབས་བརྒྱ་རྩ་མ་ལས་འབྱུང་བའི་བདག་བསྐྱེད་བཟླས་པ་དང་བཅས་གོང་ལྟར་བྱ་བའམ། ཆོ་ག་གཞན་དང་འབྲེལ་ན་བདག་བསྐྱེད་ཟུར་དུ་མ་གྲུབ་ཀྱང་རུང་། ཆ་གསུམ་གཏོར་མའམ་གཞི་བདག་ལ་དཀར་གཏོར་གཏང་། མདུན་རྟེན་ལ་སྦྱོང་ཁྲུས་སྔོན་དུ་འགྲོ་བས་བསང་སྦྱང་། སྟོང་པའི་ངང་ལས་མདུན་གྱི་ནམ་མཁར་པྃ་ལས་པདྨ་དང་རྃ་ལས་ཉི་མའི་དཀྱིལ་འཁོར་གྱི་སྟེང་དུ་ཧཱུྃ་མཐིང་ནག་ལས་ལྷ་མོ་རྒྱལ་མཚན་གྱི་རྩེ་མོའི་དཔུང་རྒྱན་སྐུ་མདོག་ནག་མོ་ཞལ་གསུམ་ཕྱག་བཞི་མ། རྩ་ཞལ་མཐིང་ནག གཡས་ཞལ་དམར་པོ། གཡོན་ཞལ་ལྗང་གུ། ཞལ་མཆེ་བ་གཙིགས་ཤིང་། སྤྱན་གསུམ་གསུམ་དང་ལྡན་པ། ཕྱག་གཡས་གཉིས་ན་རལ་གྲི་དང་ཞགས་པ། གཡོན་གཉིས་ན་ཁ་ཊྭཱཾ་ག་དང་འཁོར་ལོ་འཛིན་པ། དབུ་སྐྲ་སེར་པོ་གྱེན་དུ་བརྫེས་པ། ཐོད་པའི་ཕྲེང་བས་བརྒྱན་ཞིང་། སྟག་གི་པགས་པའི་ཤམ་ཐབས་དང་། ན་བཟའ་སེར་པོའི་ཤ་འགག་ཅན། ལྟོ་བ་འཕྱང་བ། ཞབས་གཡོན་བརྐྱང་གིས་བཞུགས་པ། འོད་ཟེར་དང་ལྡན་པ། དེའང་སྟེང་གི་ཆ་ལ་སངས་རྒྱས་དང་བྱང་ཆུབ་སེམས་དཔའ་ཡི་དམ་དཀྱིལ་འཁོར་གྱི་ལྷ་ཚོགས། མཐའ་སྐོར་ཀུན་ཏུ་ཆོས་སྐྱོང་འཇིག་རྟེན་སྐྱོང་བའི་ཚོགས་ཀྱིས་བསྐོར་བ། དེ་རྣམས་ཀྱི་སྤྱི་བོར་ཨོཾ། མགྲིན་པར་ཨཱཿ ཐུགས་ཀར་ཧཱུྃ། བདག་དང་རྟེན་གྱི་ཐུགས་ཀའི་ས་བོན་ལས་འོད་ཟེར་འཕྲོས་པས་འཕགས་མ་རྒྱལ་མཚན་རྩེ་མོའི་དཔུང་རྒྱན་ལ་སངས་རྒྱས་དང་བྱང་ཆུབ་སེམས་དཔའ་ཡི་དམ་དཀྱིལ་འཁོར་གྱི་ལྷ་ཚོགས་ཆོས་སྐྱོང་བ་དང་འཇིག་རྟེན་སྐྱོང་བའི་ཚོགས་ཀྱིས་བསྐོར་བ་ཨོཾ་བཛྲ་ས་མཱ་ཛཿ ཛཿཧཱུྃ་བཾ་ཧོཿ གཉིས་སུ་མེད་པར་གྱུར། སླར་ཡང་རང་གི་ཐུགས་ཀའི་ས་བོན་ལས་འོད་ཟེར་འཕྲོས་པས་དབང་གི་ལྷ་རིགས་ལྔ་འཁོར་དང་དང་བཅས་པ་ཨོཾ་བཛྲ་ས་མཱ་ཛཿ དེ་བཞིན་གཤེགས་པ་ཐམས་ཅད་ཀྱིས་འདི་ལ་མངོན་པར་དབང་བསྐུར་བ་སྩལ་དུ་གསོལ། ཨོཾ་སརྦ་ཏ་ཐཱ་ག་ཏ་ཨ་བྷི་རེ་ཀ་ཏ་ས་མ་ཡེ་ཤྲི་ཡེ་ཧཱུྃ། ཞེས་གསུང་ཞིང་བུམ་པའི་ཆུས་སྤྱི་བོ་ནས་དབང་བསྐུར། སྐུ་གང་། དྲི་མ་དག ཆུའི་ལྷག་མ་ཡར་ལུད་པ་ལས་མི་བསྐྱོད་པས་དབུར་བརྒྱན། མཆོད་པ་བསང་སྦྱང་བྱིན་གྱིས་བརླབ། མཆོད་ཕྲེང་རྒྱས་པའམ། ཨོཾ་སརྦ་ཏ་ཐཱ་ག་ཏ་བྷ་ག་ཝ་ཏི་དྷྭ་ཛཱ་གྲ་ཀེ་ཡཱུ་ར་ས་པ་རི་ཝཱ་ར་ཨརྒྷཾ་སོགས་ཀྱིས་མཆོད། སྤྱི་བསྟོད་རྒྱས་པའམ་བསྟོད་པར་འོས་པ་སོགས་ཀྱིས་བསྟོད། གཏོར་མ། ཨོཾ་ཨཱཿཧཱུྃ། གིས་བརླབ། ཨོཾ་སརྦ་ཏ་ཐཱ་ག་ཏ་བྷ་ག་ཝ་ཏི་དྷཱ་ཛཱ་གྲ་ཀེ་ཡཱུ་ར་ས་པ་རི་ཝཱ་ར་ཨོཾ་ཨ་ཀཱ་རོ་སོགས་གསུམ་གྱིས་ཕུལ། མཆོད་ཅིང་བསྟོད། བཅོམ་ལྡན་འདས་མ་འཁོར་བཅས་རྣམས། །མཆོད་སྦྱིན་གཏོར་མ་འདི་ཞེས་ལ། །སོགས་ཀྱིས་ཕྲིན་ལས་བཅོལ། ཐུགས་རྒྱུད་བསྐུལ་བར་དམིགས་ཏེ་གཟུངས་ཚར་གྲངས་ཅི་ནུས་ཀློག་པ་དང་། ཨོཾ་ཧཱུྃ་སྭཱ་ཧཱ། ཞེས་སྙིང་པོའང་བརྒྱ་རྩ་སོགས་བཟླས་མཐར། ཇི་སྙེད་སུ་དག་སོགས་ཡན་ལག་བདུན་པ་དང་། འདོད་དོན་གསོལ་གདབ་ཇི་ལྟར་རིགས་པ་བྱ། མེ་ཏོག་བཅས་ཐལ་མོ་སྦྱར་ཏེ། བཅོམ་ལྡན་འདས་འཕགས་མ་རྒྱལ་མཚན་རྩེ་མོའི་དཔུང་རྒྱན་སངས་རྒྱས་དང་བྱང་ཆུབ་སེམས་དཔའ་ཡི་དམ་དཀྱིལ་འཁོར་གྱི་ལྷ་ཚོགས་ཆོས་སྐྱོང་འཇིག་རྟེན་སྐྱོང་བའི་ཚོགས་དང་བཅས་པ་ཐམས་ཅད་བདག་ལ་དགོངས་སུ་གསོལ། བདག་ཅག་གིས་འཕགས་མ་རྒྱལ་མཚན་རྩེ་མོའི་དཔུང་རྒྱན་གྱི་གཟུངས་སྔགས་རིན་པོ་ཆེས་ཡི་གེར་བྲིས་ཏེ་རྒྱལ་མཚན་གྱི་རྩེ་མོར་མཆོད་ཅིང་གསོལ་བ་བཏབ་པའི་མཐུས། བདག་ཅག་ལ་སོགས་པའི་སེམས་ཅན་ཐམས་ཅད་ལ་ཕ་རོལ་གྱི་དམག་ཚོགས་ཀྱི་འཇིགས་པ་སོགས་མི་མཐུན་པའི་ཕྱོགས་མཐའ་དག་སྲུང་བ་དང་། ཞི་བ་དང་། ཕྱིར་ཟློག་པ་དང་། ཕན་བདེ་བླ་ན་མེད་པའི་བྱང་ཆུབ་ཐོབ་པའི་དངོས་གྲུབ་སྩོལ་བར་ཅི་གནང་། སྔོན་ལྷའི་དབང་པོ་ལ་དཔལ་གྱི་མགུར་ནས་འདི་སྐད་དུ། ལྷའི་རྒྱལ་པོ་རྒྱལ་མཚན་གྱི་རྩེ་མོའི་དཔུང་རྒྱན་ཅེས་བྱ་བ་གཞན་གྱིས་མི་ཐུབ་པའི་གཟུངས་འདིས་ཁྱོད་གཡུལ་སྤྲོད་པའམ། འཐབ་པའམ། རྩོད་པའམ། འགྱེད་པའམ། གང་དུ་འགྲོ་ཡང་རུང་སྟེ། མི་འཇིགས་ཤིང་ཐམས་ཅད་དུ་རྒྱལ་བར་འགྱུར་རོ། །རྒྱལ་མཚན་གྱི་རྩེ་མོའམ། མགུལ་དུ་བཏགས་ན་མིའི་རྒྱལ་པོ་དང་། སྐྱེས་བུ་དཔའ་བོ་ཐམས་ཅད་ལ་སྲུང་བར་བྱེད་དོ། །བུད་མེད་ཀྱི་གཟུགས་ལྟ་བུར་བསྒྱུར་ནས་མདུན་དུ་འདུག་སྟེ། མི་འཇིགས་པ་སྦྱིན་ཞིང་སྲུང་བར་བྱེད་དོ། །དཔལ་སྐྱེད་པར་བྱེད། ཕ་རོལ་གྱི་སྡེ་སྤ་བཀོང་བར་བྱེད་དོ། །བཀྲ་ཤིས་པ་དང་། གཙང་བ་དང་། གྲགས་པ་དང་། དཔལ་དང་ཕུན་སུམ་ཚོགས་པ་ཀུན་ཏུ་གནས་པར་བྱེད་དོ། །ཞེས་བཀའ་སྩལ་པའི་ཕན་ཡོན་ཐམས་ཅད་བདག་དང་སྦྱིན་པའི་བདག་པོ་ལ་སོགས་པའི་སེམས་ཅན་ཐམས་ཅད་ལ་འཕྲལ་དུ་འགྲུབ་པར་ཅི་གནང་། དེ་བཞིན་གཤེགས་པའི་བཀའ་ཡང་དག་པ་ཚད་མར་གྱུར་པས་ཇི་ལྟར་བཀའ་སྩལ་པ་བཞིན་བདེན་པ་མངོན་སུམ་དུ་བསྟན་པར་ཅི་གནང་། ཞེས་ལན་གསུམ་གསོལ་བ་གདབ་ཅིང་མེ་ཏོག་འཐོར། དེ་དེ་བཞིན་ཏུ་ཞལ་གྱིས་བཞེས་པར་བསམ། གཏང་རག་གི་མཆོད་བསྟོད་བྱ། མ་འབྱོར་པ་དང་སོགས་ཀྱི་མཐར། ཡི་གེ་བརྒྱ་པ་ལན་གསུམ་གྱིས་ནོངས་པ་བཤགས། འདིར་ནི་རྟེན་དང་ལྷན་ཅིག་ཏུ། །སོགས་ཀྱི་མཐར། སུ་པྲ་ཏིཥྛ་དང་། ཡེ་དྷརྨཱཿབརྗོད་ཅིང་མེ་ཏོག་གི་ཆར་བབས། ནམ་མཁའ་གང་བའི་ཚོགས་ཞིང་རྣམས་རྟེན་དང་དབྱེར་མེད་དུ་ཐིམ་པས་བྱིན་གྱིས་བརླབས་ཤིང་། སླར་ཡང་སངས་རྒྱས་དང་བྱང་ཆུབ་སེམས་དཔའ་མཁའ་ཁྱབ་ཏུ་སད་པས་བཀྲ་ཤིས་པའི་ཚིགས་སུ་བཅད་པ་དུ་མས་ཀྱང་མངའ་གསོལ་བར་གྱུར། ཆེ་བའི་ཆེ་མཆོག་སོགས་བཀྲ་ཤིས་ཇི་ལྟར་རིགས་པ་བརྗོད་དོ། །ཞེས་པའང་རྗེ་དེ་ཉིད་ཀྱིས་མཛད་པའི་རྒྱལ་མཚན་འཛུགས་ཆོག་ལ་ཞལ་བཀོད་ལྟར་འདིའི་གཞུང་སྒྲུབ་རྗེས་ཉེར་མཁོའི་ཡིག་ཆ་རྣམས་བློ་གཏེར་དབང་པོས་ཕྱོགས་གཅིག་ཏུ་བསྡེབས་པ་དགེ་ལེགས་འཕེལ།། །། ༈ བལ་ཡུལ་མཆོད་རྟེན་རིན་པོ་ཆེ་བྱ་རུང་ཁ་ཤོར་གྱི་ཉེ་འགྲམ་རྒྱལ་ཡོངས་ས་ཆེན་ཞེས་པ་གློག་ཀླད་དཔར་ཁང་ལས། བདེར་གཤེགས་༧སྐྱབས་རྗེ་བཅོ་བརྒྱད་ཁྲི་ཆེན་རྡོ་རྗེ་འཆང་མཆོག་གི་ཐུགས་དགོངས་རྫོགས་ཆེད། སྐྱབས་འོག་པ་ཚར་གྲྭ་གུ་རུས་གློག་ཀླད་ཕྱག་དེབ་ཆེད་འགྲེམ་སྤེལ་ཞུས་པའི་དགེ་འབྲས་སངས་རྒྱས་ཞིང་དུ་བསྔོའོ།། །།